VEJEN-GESTEN: Mindst 1.000 daglige pendlere og mange øvrige trafikanter i Gesten og omegn glæder sig i denne tid. De er fri for længere at skulle ind gennem Vejen, nu hvor de vestvendte ramper ved Vejen Øst er åbnet.

Og beboerne i den nordlige del af Vejen er fri for meget trafik - måske især den tunge - på den gamle hovedvej.

Benzinstationerne er måske mindre lykkelige, når mange strøgkunder nu er en saga blot. Sådan er det jo med gyngerne og karrusellerne!

Motorvejen åbnede for 20 år siden, og dengang sparede man de vestvendte ramper væk. For omkring 10 år siden begyndte debatten om de udeblevne ramper at blive en varm kartoffel. Erhvervslivet i Vejen pressede på, og Vejen Byråd besluttede at slå halv skade med Vejdirektoratet. Der blev afsat 28 millioner, men projektet blev udsat på grund af pengemangel.

For et par år siden kom ramperne så på budgettet, og i marts i år blev spaden stukket i mulden. Tidsplanen sagde åbningsfest midt i december, men entreprenør Henning Have lovede en hurtigere løsning, hvis han kunne få lov at holde afkørslen spærret. Det fik han, og i går var der så housewarming tre, fire uger før planlagt.